Neuvoston direktiivi 77/95/ETY, annettu 21 päivänä joulukuuta 1976, taksimittareita koskevan jäsenvaltioiden lainsäädännön lähentämisestä



Virallinen lehti nro L 026 , 31/01/1977 s. 0059 - 0066

Suomenk. erityispainos Alue 13 Nide 7 s. 0003

Kreikank. erityispainos: Luku 13 Nide 6 s. 0003

Ruotsink. erityispainos Alue 13 Nide 7 s. 0003

Espanjank. erityispainos: Luku 13 Nide 7 s. 0007

Portugalink. erityispainos: Luku 13 Nide 7 s. 0007



NEUVOSTON DIREKTIIVI, annettu 21 päivänä joulukuuta 1976, taksimittareita koskevan jäsenvaltioiden lainsäädännön lähentämisestä (77/95/ETY) EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 100 artiklan, ottaa huomioon komission ehdotuksen, ottaa huomioon Euroopan parlamentin lausunnon(1), ottaa huomioon talous- ja sosiaalikomitean lausunnon(2), sekä katsoo, että sekä taksimittareiden rakenteesta että tarkastusmenetelmistä on jäsenvaltioissa annettu pakollisia säännöksiä, jotka ovat eri jäsenvaltioissa erilaisia ja siten ovat tällaisten mittareiden kaupan esteenä; tämän vuoksi näiden säännösten lähentäminen on tarpeen, ja mittauslaitteita ja metrologisia tarkastusmenetelmiä koskeviin yleisiin säännöksiin liittyvän jäsenvaltioiden lainsäädännön lähentämisestä 26 päivänä heinäkuuta 1971 annetussa neuvoston direktiivissä 71/316/ETY(3), sellaisena kuin se on muutettuna liittymisasiakirjalla(4), säädetään ETY:n tyyppihyväksyntä- ja ETY:n ensivakausmenettelyt; tuon direktiivin mukaisesti on tarpeen vahvistaa tekniset vaatimukset, jotka taksimittareiden rakenteen ja toiminnan on täytettävä, jotta niitä voidaan vapaasti tuoda maahan, saattaa markkinoille ja käyttää sen jälkeen kun ne ovat käyneet läpi vaaditut tarkastukset ja niihin on kiinnitetty vaaditut merkit ja merkinnät, ON ANTANUT TÄMÄN DIREKTIIVIN: 1 artikla Tämä direktiivi koskee "taksimittareiksi" kutsuttuja aikaetäisyysmittareita. Tällaiset mittarit on määritelty tämän direktiivin liitteessä olevassa 1.1 kohdassa. 2 artikla Taksimittarit, joissa saa olla ETY-merkkejä ja -merkintöjä, määritellään tämän direktiivin liitteessä. Niiden on oltava ETY:n tyyppihyväksynnän ja ETY:n ensivakauksen alaisia direktiivin 71/316/ETY liitteessä II olevassa 1.2.2 kohdassa vahvistettujen edellytysten ja kaikkien tämän direktiivin liitteessä vahvistettujen edellytysten mukaisesti. 3 artikla Mikään jäsenvaltio ei saa kieltää, estää tai rajoittaa ETY-tyyppihyväksyntämerkillä ja direktiivin 71/316/ETY liitteessä II olevassa 3.1.1.2 kohdassa tarkoitetulla ETY:n osittaisella vakausmerkillä varustettujen taksimittareiden saattamista markkinoille. Jäsenvaltioiden toimivaltaisten viranomaisten tehtävänä on huolehtia siitä, että ETY:n ensivakausta täydentävät toimet suoritetaan tämän direktiivin liitteen 7.3 kohdassa määrätyllä tavalla ennen kuin nämä mittarit otetaan käyttöön, jos näitä toimia edellytetään kansallisissa säädöksissä ja niitä ei ole aikaisemmin suoritettu. 4 artikla 1. Jäsenvaltioiden on saatettava voimaan tämän direktiivin noudattamisen edellyttämät lait, asetukset ja hallinnolliset määräykset 18 kuukauden kuluessa sen tiedoksi antamisesta ja niiden on ilmoitettava tästä komissiolle viipymättä. 2. Jäsenvaltioiden on toimitettava komissiolle kirjallisesti tässä direktiivissä tarkoitettuja kysymyksiä koskevat kansalliset säädöksensä, jotka ne antavat tai aikovat antaa. 5 artikla Tämä direktiivi on osoitettu kaikille jäsenvaltioille. Tehty Brysselissä 21 päivänä joulukuuta 1976. Neuvoston puolesta Puheenjohtaja A. P. L. M. M. van der STEE (1) EYVL N:o C 7, 12.1.1976, s. 38 (2) EYVL N:o C 35, 16.2.1976, s. 12 (3) EYVL N:o L 202, 6.9.1971, s. 1 (4) EYVL N:o L 73, 27.3.1972, s. 14 LIITE 1. TERMINOLOGIAA 1.1 "Taksimittareiksi" kutsutut aikaetäisyysmittaritAikaetäisyysmittarit, jäljempänä "taksimittarit", ovat mittareita, jotka ajoneuvon ominaisuuksien ja niihin asetetun tariffin mukaisesti toiminnassa ollessaan automaattisesti laskevat ja jatkuvasti näyttävät takseiksi kutsuttujen julkisten ajoneuvojen käyttäjien maksettavaksi tulevan summan kuljetun matkan ja, tiettyä nopeutta hitaammin kuljettaessa, ajoneuvon käyttöajan perusteella, ei kuitenkaan erilaisia lisämaksuja, joihin jäsenvaltioissa voimassa olevat paikalliset säännökset voivat oikeuttaa. Tätä liitettä mukautetaan direktiivin 71/316/ETY 17 artiklan säännöksiin siten, että se kattaa taksimittarit, joiden mittausosaan kuuluu sähkölaite. Ennen sitä sähköiset taksimittarit eivät voi saada ETY:n tyyppihyväksyntää. 1.2 Erikoistermejä Taksimittarin näyttö riippuu - tariffiasentoa huomioon ottamatta - mittarin vakiosta "k" ja ajoneuvon, johon mittari on asennettu, kertoimesta "w". Tämä kerroin "w" on ajoneuvon pyörien hyöty-ympärysmitan "u" ja pyörien kierrosluvun välityssuhteen suhde ajoneuvon taksimittariin yhdistävän osan kierrosten määrään. 1.2.1 Taksimittarin vakio "k" Taksimittarin vakio "k" on luku, joka ilmoittaa signaalityypin ja -määrän, joka mittarin on vastaanotettava ilmoittaakseen tiettyä kuljettua matkaa vastaavan oikean luvun. Tämä vakio "k" ilmoitetaan: a) kierroksina / ilmoitettu kilometri (kierrosta/km), tai b) sykäyksinä / ilmoitettu kilometri (sykäystä/km), riippuen siitä, syötetäänkö ajoneuvon kulkemaan matkaan liittyvä tieto taksimittariin sen pääakselin (vetoakseli kohdassa, jossa se tulee mittariin) kierrosten määrän vai sähköisten signaalien muodossa. 1.2.2 Ajoneuvon ominaiskerroin "w" Ajoneuvon ominaiskerroin "w" on luku, joka ilmoittaa taksimittaria käyttämään tarkoitettujen signaalien tyypin ja määrän; se ilmoitetaan ajoneuvossa tätä tarkoitusta varten varatussa paikassa ja vastaa tiettyä kuljettua matkaa. Tämä kerroin "w" ilmoitetaan: a) kierroksina / kuljettu kilometri (kierrosta/km), tai b) sykäyksinä / kuljettu kilometri (sykäystä/km), riippuen siitä, onko ajoneuvon kulkemaan matkaan liittyvä tieto taksimittaria käyttävän osan kierrosten lukumäärän vai sähköisten signaalien muodossa. Tämä kerroin vaihtelee suhteessa useisiin tekijöihin, etenkin renkaiden kulumiseen ja rengaspaineisiin, ajoneuvon kuormitukseen ja oloihin, joissa matka tehdään. Se on määriteltävä ajoneuvon standarditestioloissa (1.2.7.). 1.2.3 Pyörien hyöty-ympärysmitta "u" Taksimittaria suoraan tai epäsuorasti käyttävän ajoneuvon pyörän hyöty-ympärysmitta "u" on matka, jonka ajoneuvo kulkee tämän pyörän yhden täyden kierroksen aikana. Kun kaksi pyörää käyttää taksimittaria yhdessä, hyötyläpimitta on kummankin pyörän millimetreinä ilmaistun hyöty-ympärysmitan keskiarvo. Hyöty-ympärysmitta "u" korreloi ajoneuvon ominaiskertoimen "w" (1.2.2.) kanssa, ja tämä ympärysmitta on sen vuoksi voitava määrittää myös 1.2.7 kohdassa esitettyjen vaatimusten mukaisesti, jos sen tunnistaminen on tarpeen. 1.2.4 Adaptorilaite Adaptorilaitteen tarkoitus on mukauttaa ajoneuvon ominaiskerroin "w" taksimittarin vakioon "k". 1.2.5 Sallittu virhealue Jäljempänä 5 jaksossa tarkoitettu sallittu virhealue riippuu yksinomaan mittarista itsestään (mittarivirheet). Virheiden määrittämiseen käytetyt todelliset arvot (5 jakso) lasketaan taksimittarin vakiosta "k" ja tariffeista, joihin mittari on asetettu. Sallittu virhealue määrittää suurimman ja pienimmän luvun enimmäispoikkeaman. 1.2.6 Muuttumisnopeus Muuttumisnopeus on nopeus, jolla taksimittarin osoitinlaitteen toiminta muuttuu ajasta kuljettuun matkaan tai päinvastoin. Se saadaan jakamalla "aikatariffi" "etäisyystariffilla". 1.2.7 Ajoneuvon standarditestiolot (sen ominaiskertoimen määrittämiseksi) "Ajoneuvon standarditestiolot" saavutetaan, kun: a) taksimittaria käyttävään pyörään tai käyttäviin pyöriin asennetut renkaat ovat tyyppiä, jonka hyöty-ympärysmitta "u" on sama kuin pyörien, joita käytettiin kertoimen "w" määrittelyyn. Niiden on oltava hyvässä kunnossa ja täytetty oikeaan paineeseen, b) ajoneuvon kuorma on noin 150 kg. (Tämän on sovittu vastaavan kahden aikuisen painoa kuljettaja mukaan luettuna.), c) ajoneuvo liikkuu omalla voimallaan tasaisella pinnalla suoraan 40 ± 5 km:n tuntinopeudella. Jos testit suoritetaan erilaisissa oloissa, esim. erilaista painoa tai nopeutta käyttäen tai kävelyvauhdilla tai penkkikoetta käyttäen jne., tulokset korjataan muuntokertoimella, joka on tarpeen niiden arvon muuntamiseksi sellaiseksi, joka olisi saavutettu yllä määritellyissä "standarditestioloissa". 2. MITTAYKSIKÖT Vain seuraavia mittayksiköitä voidaan käyttää taksimittareiden osoittamiin tai esittämiin lukuihin: - etäisyyttä varten metri tai kilometri. 18 päivänä lokakuuta 1971 annetun mittayksiköitä koskevan neuvoston direktiivin 71/354/ETY(1), sellaisena kuin se on viimeksi muutettuna direktiivillä 76/770/ETY(2), liitteen C ja D luvuissa esitettyjen mittayksiköiden käyttö on kuitenkin sallittua yhteisössä siirtymäaikana, jonka päättymiseen asti etäisyydet voidaan Yhdistyneessä kuningaskunnassa tai Irlannissa ilmaista jaardeina tai maileina, mikäli nämä maat niin haluavat, - aikaa varten sekunti, minuutti tai tunti. Maksu on ilmoitettava ajoneuvon rekisteröintimaan laillisina rahayksikköinä. 3. TEKNISET OMINAISUUDET 3.1 Mittalaite ja laskentalaite 3.1.1 Taksimittarin on oltava valmistettu siten, että se laskee ja ilmoittaa hinnan ainoastaan seuraavin perustein: a) kuljettu matka (matkaperusteinen toiminta), jolloin ajoneuvo liikkuu muuttumisnopeutta suuremmalla nopeudella, b) aika (aikaperusteinen toiminta), jolloin ajoneuvo liikkuu muuttumisnopeutta pienemmällä nopeudella tai on pysähdyksissä, 3.1.2 Matkaperusteisen toiminnan on tapahduttava pyörien avulla, mutta ajoneuvon peruuttamisen ei tule johtaa osoitetun maksun tai matkan vähenemiseen. Aikaperusteisen toiminnan on tapahduttava vain taksimittarin hallintalaitetta käytettäessä aktivoituvan ajanottokoneiston avulla. Jos mekaaninen ajanottokoneisto on käsin vedettävä, sen tulee toimia vähintään kahdeksan tuntia ilman uudelleen vetämistä, tai kaksi tuntia, jos kyseessä on vetojärjestelmä, joka liittyy kuhunkin taksimittarin käynnistämistä edeltävään käsin tehtävään toimeen. Jos mekaaninen ajanottokoneisto on sähköisesti vedettävä, prosessin on oltava automaattinen. Sähköisen ajanottokoneiston on oltava aina toimintavalmis. 3.1.3 Kun kyseessä on kunkin tariffin matkaperusteinen toiminta, näytön ensimmäisen muutoksen on tapahduttava, kun on kuljettu lähtömatka, joka määritellään kunkin jäsenvaltion tariffimääräysten perusteella. Näytön myöhempien muutoksien on tapahduttava vastaavien etäisyysjaksojen mukaisesti. Kun kyseessä on kunkin tariffin aikaperusteinen toiminta, ensimmäisen näytössä tapahtuvan muutoksen on ilmettävä, kun on kulunut lähtöaika, joka määritellään kunkin jäsenvaltion tariffimääräysten perusteella. Myöhempien muutosten on tapahduttava näytössä vastaavien ajanjaksojen mukaisesti. Ilman käyttöperusteen muutosta lähtömatkan ja vastaavien etäisyysjaksojen suhteen on oltava sama kuin lähtöajan ja vastaavien aikajaksojen suhteen, käytetystä tariffista riippumatta. 3.1.4 Adaptorilaitteen on oltava valmistettu siten, että muihin taksimittarin osiin ei voida päästä käsiksi koteloa avaamalla. 3.1.5 Taksimittarin on oltava suunniteltu siten, että kaikki laskentalaitteen muutokset, jotka ovat tarpeen kunkin jäsenvaltion tariffimääräysten edellyttämien tariffimuutosten noudattamiseksi, voidaan tehdä helposti. Kun mittari on varustettu käyttämään useampia tariffeja, kuin mitä juuri tuolloin on voimassa, taksimittarin on kaikissa ylimääräisissä asennoissa laskettava ja osoitettava maksu, joka perustuu johonkin tuon jäsenvaltion tariffimääräysten sallimaan tariffiin. 3.2 Hallintalaite 3.2.1 Taksimittarin mekanismin käynnistämisen on oltava mahdotonta ennen kuin se on käynnistetty hallintalaitteella, joka on asetettu johonkin seuraavista sallituista asennoista: 3.2.2 "VAPAA"-asento "VAPAA"-asennossa: a) näytössä ei saa olla maksettavaa summaa, tai tämän on oltava yhtä kuin nolla. Se voi kuitenkin olla yhtä suuri kuin alkumaksu niissä jäsenvaltioissa, joissa tällaisen lukeman esittäminen on käytössä tämän direktiivin antamishetkellä, b) matkaperusteisen tai aikaperusteisen toiminnon ei pidä käynnistää laitetta, joka näyttää maksettavan summan, c) mahdolliset lisät osoittavan laitteen (3.3.7.) on oltava tyhjä tai osoitettava "nollaa". 3.2.3 Muut asennot Hallintalaitteen on oltava suunniteltu siten, että "VAPAA"-asennosta alkaen taksimittari voidaan peräkkäin asettaa seuraaviin toiminta-asentoihin: a) kaikkien olemassa olevien tariffien erilaisiin toiminta-asentoihin suuruusjärjestyksessä tai missä tahansa kunkin jäsenvaltion tariffimääräysten sallimassa järjestyksessä; näissä asennoissa aikaperusteisen toiminnon, matkaperusteisen toiminnon ja mahdollisen lisät osoittavan laitteen on oltava käynnissä, b) "PYSÄHTYNYT"-asentoon, joka näyttää maksettavan loppusumman pois luettuna mahdolliset lisät. Tässä asennossa aikaperusteisen toiminnon ei tule olla käynnissä, ja matkaperusteisen toiminnon on käytävä kunkin jäsenvaltion relevanttien määräysten sallimalla tariffilla. 3.2.4 Hallintalaitteen käyttö Hallintalaitteen käyttöä rajoitetaan seuraavasti: a) taksimittaria ei minkään tariffin toiminta-asennosta tule voida palauttaa "VAPAA"-asentoon ilman käyntiä "PYSÄHTYNYT"-asennossa. Siirtymisen tariffista toiseen tulee kuitenkin olla yhä mahdollista, b) taksimittaria ei tule voida palauttaa "PYSÄHTYNYT"-asennosta minkään tariffin toiminta-asentoon ilman käyntiä "VAPAA"-asennossa. c) taksimittarin on oltava suunniteltu siten, että "VAPAA"-asennon kautta tapahtuva tariffista toiseen siirtyminen on mahdollista vain, jos tätä hallintalaitteen asentoa koskevat edellytykset (3.2.2.) täyttyvät täysin, kun kuljetaan tämän asennon kautta, d) on oltava mahdotonta käyttää hallintalaitetta siten, että taksimittari on joissakin muissa kuin edellä määritellyissä asennoissa. 3.2.5 Erityissäännöksiä Edellä esitetyistä vaatimuksista huolimatta erilaisten tariffien vaihtuminen voi myös tapahtua automaattisesti kuljetun matkan tai ajoneuvon käyttöajan perusteella kunkin jäsenvaltion tariffimääräyksissä määritellyllä tavalla. 3.3 Näyttölaite 3.3.1 Taksimittarin näytön on oltava valmistettu siten, että matkustajan kannalta kiinnostavat tiedot ovat helposti luettavissa päivällä tai yöllä. 3.3.2 Maksettavan summan, ei kuitenkaan mahdollisten lisien, on käytävä ilmi luettaessa vähintään 10 mm korkuisten rivissä olevien numeroiden osoittama luku. Kun mittari on hallintalaitetta käyttämällä käynnistetty "VAPAA"-asennosta, näyttölaitteen on osoitettava alkumaksua vastaavaa kiinteää summaa. Tämän jälkeen maksun on muututtava näytössä kiinteän summan muodossa toistuvin portaittaisin lisäyksin. 3.3.3 Taksimittarin on oltava varustettu laitteella, jonka näytössä jatkuvasti osoitetaan käytössä oleva toiminta-asento kansallisten vaatimusten mukaisesti. 3.3.4 Taksimittarin on oltava suunniteltu siten, että on mahdollista käyttää toistohallintalaitetta osoittamaan käytetty toiminta-asento tai tariffi ajoneuvon ulkopuolella. Tämä toistolaite ei missään tapauksessa saa häiritä mittarin asianmukaista toimintaa tai mahdollistaa pääsyä taksimittarin mekanismiin tai käyttölaitteeseen. 3.3.5 Jos näytön pakollisia merkintöjä ei esitetä itsevalaisevin numeroin tai kirjaimin, taksimittariin tulee näiden merkintöjen valaisemista varten kuulua laite, joka ei häikäise, mutta jonka teho on riittävä, jotta sitä on helppo lukea. Tämän laitteen valolähteen vaihtamisen on oltava mahdollista mittarin sinetöityjä osia avaamatta. 3.3.6 On oltava mahdollista varustaa taksimittari kansallisissa määräyksissä vaadituilla tai sallituilla laskulaitteilla, kuten taltioijilla, jotka osoittavat: a) ajoneuvon kulkeman kokonaismatkan, b) vuokrattuna kuljetun kokonaismatkan, c) "vuokrauskertojen" kokonaismäärän, d) rekisteröityjen lisättyjen maksuyksiköiden määrän. Näiden taltioijien on täytettävä käyttötarkoituksensa asianmukaisesti. Niiden tulee esittää tiedot peräkkäin olevin vähintään 4 mm korkuisin numeroin. 3.3.7 On oltava mahdollista varustaa taksimittari kansallisten määräysten mukaisella lisien näyttölaitteella, joka on erillään maksunäytöstä ja joka "VAPAA"-asennossa nollautuu automaattisesti. Nämä lisät tulee osoittaa peräkkäin olevin vähintään 8 mm korkuisin kirjaimin, joiden korkeus saa olla enintään maksun osoittavien numeroiden korkeutta. 3.4 Valinnaiset lisälaitteet Taksimittariin voidaan lisäksi liittää seuraavia lisälaitteita: a) ajoneuvon omistajan kannalta tarpeellisia taltiointilaitteita, b) kortti- tai nauhatulostimia, jotka ilmoittavat maksettavat summat. Tällaisten laitteiden pito ajoneuvossa ja niiden toiminta ei saa vaikuttaa itse taksimittarin asianmukaiseen toimintaan. 3.5 Rakenne 3.5.1 Taksimittarien on oltava tukevarakenteisia. Niiden keskeisten osien on oltava valmistettu materiaaleista, jotka takaavat riittävän lujuuden ja luotettavuuden. 3.5.2 Itse taksimittarin ja kaikkien taksimittarin rungon ulkopuolisten adaptorilaitteiden rungon sekä kaikkien välitysosien suojusten on oltava valmistettu siten, että mekanismin keskeisiin osiin ei voida päästä käsiksi ulkopuolelta ja että nämä ovat suojassa pölyltä ja kosteudelta. Säädön mahdollistavien komponenttien käsittelyn on oltava mahdotonta ilman takuusinettien rikkomista (6 jakso). 4. MERKINNÄT 4.1 Yleiset merkinnät ja tunnistus Kussakin taksimittarissa on näytössä tai sinetöidyllä levyllä oltava seuraavat tavanomaisissa asennusoloissa helposti nähtävät ja luettavat merkinnät: a) valmistajan nimi ja osoite tai merkki, b) mittarin tyyppikuvaus, sen numero ja valmistusvuosi, c) ETY-tyyppihyväksyntämerkki, d) sen vakio "k" (vähintään 0,2 %:n suhteellisella tarkkuudella). Kussakin taksimittarissa on oltava tilaa seuraaville: a) tarvittaessa lisätiedoille, jotka liittyvät mittariin tai ajoneuvoon kansallisten määräysten vaatimusten mukaisesti, b) ETY:n osittaisen ensivakausmerkin lisäksi muille kansallisten määräysten mukaisille merkeille. 4.2 Erityismerkinnät 4.2.1 Osoitettujen arvojen tarkoitus on esitettävä selvästi, luettavasti ja yksiselitteisesti lähellä kaikkien osoituslaitteiden näyttöjä. 4.2.2 Rahayksikön nimi tai symboli on esitettävä matkan hinnan ja maksettavien lisien määrän osoittavien näyttöjen vieressä. 5. SALLITTU VIRHEALUE Asennusvalmiin ja lisälaitteillaan varustetun aikaetäisyysmittarin penkkitestausta varten mitattujen määrien (sopimuksen mukainen) todellinen arvo on se, joka saadaan mittarissa esitetystä "k":n arvosta ja tariff(e)ista, johon (joihin) mittari on säädetty. Näiden määrien todellisten arvojen on oltava sallittujen osoitettujen arvojen pienimmän ja suurimman arvon välillä. 5.1 Matkaperusteisessa käytössä kuljetun matkan sallittu virhealue ei saa ylittää: a) lähtömatka (3.1.3): 2 % todellisesta arvosta; 1 000:ta metriä lyhyempiä lähtömatkoja varten sallitaan kuitenkin 20 metrin alue, b) seuraavat etäisyydet: 2 % todellisesta arvosta. 5.2 Aikaperusteisessa käytössä tietyn ajan sallittu virhealue ei saa ylittää: a) lähtöaika (3.1.3): 3 % todellisesta arvosta; 10:tä minuuttia lyhyempiä lähtöaikoja varten sallitaan kuitenkin 18 sekunnin alue, b) seuraavat jaksot: 3 % todellisesta arvosta. 5.3 Kansallisissa määräyksissä on määrättävä, onko koko mittausjärjestelmä (taksimittari + ajoneuvo) säädettävä siten, että sallitun virhealueen rajat ovat symmetriset tai epäsymmetriset suhteessa nollavirheeseen; etäisyysperusteisessa käytössä tämä on virhe, joka on suhteessa ajoneuvon todellisuudessa kulkemaan matkaan. 6. SINETÖINTI 6.1 Seuraavien taksimittarin osien on oltava rakennettu siten, että ne voidaan sinetöidä: a) kotelo, joka sisältää taksimittarin sisäisen mekanismin; b) adaptorilaitteen kotelo; c) taksimittarin liitäntäkohdan ja ajoneuvossa mittariin yhdistämistä varten olevan komponentin yhdistävien mekaanisten tai sähköisten laitteiden suojakannet, mukaan luettuna adaptorilaitteen irrotettavat osat; d) kun ajanottomekanismi on sähköisesti vedettävä ja taksimittarin hallintalaite on sähkökäyttöinen: sähköjohtoliitännät; e) kaikki pakollisia merkintöjä tai tarkastusmerkintöjä varten olevat laatat; f) kohdassa 3.3.4 tarkoitetun toistolaitteen sähköjohtoliitännät, jos sellainen on asennettu. 6.2 Kaikki tällaiset sinetit on kiinnitettävä siten, että pääsy suojattuihin osiin ja liitäntöihin on mahdotonta vahingoittamatta sinettiä. 6.3 ETY-tyyppihyväksyntätodistuksessa on määrättävä, mihin sinetit on sijoitettava, ja tarvittaessa sinetöintilaitteiden luonne ja muoto. 7. ETY-ENSIVAKAUS 7.1 Jos vaaditaan täydellistä ETY-tarkastusta, taksimittarin ensivakaus on suoritettava useissa vaiheissa. 7.2 Ensimmäinen vaihe: taksimittari saa ETY:n osittaisen vakausmerkin, kun: a) sen tyyppi on saanut ETY-tyyppihyväksynnän; b) mittari vastaa hyväksyttyä mallia, ja siinä on 4.1 kohdassa vaaditut merkinnät; c) näiden virheiden alue täyttää 5.1 ja 5.2 kohdan vaatimukset. 7.3 Myöhemmät vaiheet: nämä ovat taksimittarin käyttömaan viranomaisten vastuulla. Ne sisältävät: - ennen ajoneuvoon asennusta: a) mittarin säätöjen tarkastamisen 5.3 kohdan mukaisesti, b) tariffisäätöjen tarkastamisen kansallisten määräysten mukaisesti. - ajoneuvoon asentamisen jälkeen: täten aikaansaadun mittausjärjestelmän tarkastuksen. (1) EYVL N:o L 243, 29.10.1971, s. 29 (2) EYVL N:o L 262, 27.9.1976, s. 204